Na osnovu člana 6. Statuta Šahovskog saveza KS i Evropske rezolucije o uvođenju šaha u škole, te na osnovu evidentnog uticaja šaha na razvoj kognitivnih sposobnosti kod djece, iskazala se potreba za sistematičnim pristupom u edukaciji učitelja, nastavnika i profesora koji vode šahovske sekcije u Kantonu Sarajevo.

Upravni odbor Šahovskog saveza KS donosi:

**Pravilnik o licenciranju voditelja školskih šahovskih sekcija osnovnih i srednjih škola Kantona Sarajevo**

OPĆE ODREDBE

Član 1.

Ovim Pravilnikom se propisuje način sticanja I oduzimanja licence za voditelje šahovskih sekcija osnovnih i srednjih škola u Kantonu Sarajevo.

Zainteresovane strane u postupku licenciranja voditelja šahovskih sekcija u osnovnim i srednjim školama Kantona Sarajevo su: Šahovski savez KS (Savez), Institut za razvoj preduniverzitetskog obrazovanja KS (Institut), Ministarstvo za odgoj i obrazovanje KS (Ministarstvo)

OSNOVNI POJMOVI

Član 2.

Šah: Pod pojmom “šah” se podrazumijeva igra koja pomaže u razvoju kognitivnih sposobnosti djeteta i kao takva je prepoznata i preporučena od strane Evropskog Parlamenta u smislu uvođenja u škole kao obavezan ili izborni predmet.

Sekcija: Pod pojmom “šahovska sekcija” u osnovnoj/srednjoj školi se podrazumijeva organizovana školska aktivnost, vođena od strane stručne osobe, sa ciljem učenja i promovisanja šaha kao naučne/sportske i kulturne aktivnosti.

Voditelj: Pod pojmom “voditelj” se podrazumijeva educirana osoba iz šahovske oblasti koja je u stanju djeci prezentovati osnovne vještine šaha.

Licenca: Pod pojmom “licenca” se podrazumijeva potvrda voditeljima sekcija da su prošli određeni nivo edukacije iz šahovske oblasti te dostigli zahtjevani stepen znanja i isti potvrdili kroz sistem provjere. Pripremnu edukaciju i evaluiranje voditelja šahovske sekcije vodi Šahovski savez KS uz mogućnost monitoringa od strane Instituta ili Ministarstva. Licencu za voditelja šahovske sekcije izdaje Savez. Personalni dosije i registar licenciranih voditelja će ažurirati Savez.

Certifikat/potvrda: Pod pojmom “certifikat/potvrda” se podrazumijeva potvrda da je učesnik uspješno završio edukaciju. Certifikat je trajna kategorija koja ostaje u vlasništvu korisnika a licenca je obnovljiva kategorija i ona zavisi od godišnjeg nivoa praćenja edukacije.

Registar nositelja licence: se objavljuje javno na stranici Saveza i sadrži: ime i prezime nositelja, nivo licence, školu u kojoj vodi šahovsku sekciju. Sve ostale potrebne podatke (broj lične karte, adresa i sl.), Savez će evidentirati u personalnom dosjeu voditelja licence.

NIVOI LICENCIRANJA

Član 3.

Postoji šest nivoa licenciranja i to:

1. Licenca I nivoa “pijun” - početni nivo
	1. Na ovom nivou vlasnik licence je u mogućnosti djeci prenijeti elementarna pravila igre, kretanje figura, razvijati logiku i ljubav prema šahu. Preporučeni razredi za ovaj nivo licence su I - II (osnovna škola).
2. Licenca II nivoa “skakač” - napredni početni nivo
	1. Na ovom nivou vlasnik licence bi trebao imati osnovno razumijevanje o šahu, logici kretanja figura, napredno znanje pravila igre, koristiti različite alate (osim šaha) za animiranje i održavanje pažnje djeteta prilikom igranja šaha. Preporučeni razredi za ovaj nivo licence su III - V (osnovna škola).
3. Licenca III nivoa “lovac” - srednji nivo
	1. Na ovom nivou vlasnik licence bi trebao biti u stanju prenijeti osnovna znanja o šahu na sistematičan način (otvaranje, središnjica, završnica), voditi proste školske turnire, koristiti dodatne šahovske alate (programe i slično). Preporučeni razredi za ovaj nivo licence su VI - VII (osnovna škola).
4. Licenca IV nivoa “top” - napredni srednji nivo
	1. Na ovom nivou vlasnik licence bi trebao biti u stanju razumijevati sve elemente igre (otvaranje, središnjica, završnice), imati mogućnost rješavati osnovne matne slike i taktičke probleme, samostalno voditi školske šahovske turnire bez obzira na broj djece i koristiti sve raspoložive alate za dodatno animiranje i učenje. Preporučeni razredi za ovaj nivo licence su: VIII - IX (osnovna škola).
5. Licenca V nivoa “kraljica” - visoki nivo
	1. Na ovom nivou vlasnik licence bi trebao biti u stanju organizovati i voditi školski šahovski tim, evaluirati napredovanje djece u šahovskom smislu, davati savjete o napredovanju i slično. Preporučeni razredi za ovaj nivo licence su: I - II (srednja škola).
6. Licenca VI nivoa “kralj” - napredni visoki nivo
	1. Na ovom nivou vlasnik licence bi trebao biti u stanju samostalno igrati šah sa djecom, davati savjete prilikom analiza, koristiti sve neophodne alate za razvoj talentovane djece i predlagati šahovskim klubovima dodatni rad sa talentovanim učenicima. Preporučeni razredi za ovaj nivo licence su: III - IV (srednja škola).

NAČIN STICANJA I ODUZIMANJA LICENCE

Član 4.

Savez izdaje i oduzima licencu.

Kandidatu koji je ispunio sve uslove za izdavanje licenci određenog nivoa izdaje se licenca a Savez vodi registre o nosiocima licence.

Savez će nositelju licence istu oduzeti ako:

* nositelj licence ne održava kontinuiranu edukaciju
* nositelj licence grubo prekrši osnovne sportske i/ili obrazovne postulate
* ako je protiv nositelja pokrenut disciplinski ili krivični postupak
* ako nositelj licence ne otkloni nepravilnosti uočene prilikom kontrole rada
* ukoliko ne izmiruje obaveze na temelju člansva u Savezu

Licenca postaje ništavna i:

* na lični zahtjev nositelja
* u slučaju gubitka poslovne sposobnosti
* u slučaju smrti nositelja

Oduzimanje licence se vrši u skladu sa Zakonom o upravnom postupku i donošenjem Rješenja o oduzimanju licence.

PRAVO IMATELJA LICENCE

Član 5.

Nositelj licence je:

1. Član Šahovskog saveza KS
2. Član FIDE (Svjetska šahovska organizacija)
3. Član ECU (Evropska šahovska unija)
* Ima pravo da propagira šahovsku igru i sve njene elemente u pozitivnom svjetlu i bez zadrške.
* Vodi šahovske sekcije u osnovnim i srednjim školama KS i kontinuirano se usavršava.
* Učestvuje sa ekipom na svim takmičenjima u organizaciji ŠSKS.

PRODUŽETAK LICENCE

Član 6.

Licenca se produžava za svaku kalendarsku godinu i zahtjeva prisustvo edukacijiama nositelja licence (minimalno jedno prisustvo u tri godine).

EDUKACIJA

Član 7.

Edukacija obuhvata šahovske tematske oblasti poput: otvaranja, središnjica, završnica, matiranje, principe igre, analiza pozicija, pravila šahovske igre, pravila suđenja i sl. Edukaciju će izvoditi stručne osobe koje odredi Savez. Organizovanje edukacije je na godišnjem nivou (jednom) a po potrebi i češće.

GUBITAK LICENCE

Član 8.

Ovaj Pravilnik se mijenja na isti način kako je i donijet a stupa na snagu danom donošenja.

Sarajevo,....................

 ...................................................

 Pred. ŠSKS Vahidin Omanović